Covid-19: 'n Nuwe omgewing vir versekeraars en eisers - Corona Krisissentrum
Tuis / COVID-19 / Covid-19: 'n Nuwe omgewing vir versekeraars en eisers
Covid-19: 'n Nuwe omgewing vir versekeraars en eisers
Die Covid-19-pandemie sal heel waarskynlik, soos in talle ander sektore, groot veranderinge in die versekeringslandskap tot gevolg hê.
Volgens kenners by die regsfirma Webber Wentzel sal die Covid-19-pandemie aanvanklik 'n skerp styging in versekeringseise tot gevolg hê waarna versekeraars waarskynlik nuwe of veranderde uitsluitingsklousules sal instel wat nie voorheen as noodsaaklik beskou is nie.
Lewens- en gesondheidsversekering
Polisse vir lewensversekering, inkomstebeskerming en ongeskiktheid wat uitbetaal word wanneer die polishouer sterf of onbevoeg raak, kan volgens Webber Wentzel in hierdie geval beskerming bied indien daar aan al die ander voorwaardes voldoen word en daar geen ander uitsluitings of beperkings is nie.
"'n Uitsluiting wat wel in dié geval moontlik kan geld, is risikogedrag. Indien die polishouer byvoorbeeld nie by die regering se reisaanbevelings gehou het om besmetting te vermy nie, kan die versekeraar dit dalk as hoërisikogedrag beskou en moontlik nie die polis uitbetaal nie."
Webber Wentzel se kenners sê van hierdie tipes polisse sluit in die algemeen bestaande gesondheidstoestande soos MIV uit. Die polishouer moet dus kyk watter siektes uitgesluit word. Ander polisse kan spesifiek 'n pandemie van sekere siektes uitsluit.
Dié versekering dek enige handeling, fout of versuim van 'n dokter, spesialis, verpleegster of gesondheidsinstelling in die konteks van die verskaffing van 'n gesondheidsdiens aan pasiënte wat kan lei tot skadevergoeding.
Volgens Webber Wentzel is die standaard van redelikheid van toepassing. Tydens 'n pandemie word die omstandighede deur internasionale beste praktyke bepaal. In die geval van die Covid-19-pandemie kan daar klasaksies kom deur groepe pasiënte wat blootgestel is aan skade deur onvoldoende maatreëls om infeksie te beheer.
Webber Wentzel se kenners meen polisse vir sakeonderbreking dek moontlik nie skade wat gelei word weens die gevolge van Covid-19 nie.
"Sekere polisse vereis dat daar onderliggende wesenlike skade aan versekerde eiendom moet wees en die verspreiding van Covid-19 sal waarskynlik nie lei tot fisiese skade aan versekerde eiendom nie."
Sommige polisse vir sakeonderbrekings bevat egter uitbreidingsklousules vir aansteeklike siektes.
Hierdie polisse dek die aanspreeklikheid van 'n individu om skadevergoeding aan 'n derde party te betaal as gevolg van nalatige gedrag. In die Covid-19-situasie kan ondernemings moontlik gedagvaar word vir nataligheid om die virus toe te laat om verder te versprei.
Volgens Webber Wentzel sal dit egter moeilik wees om nalatigheid te bewys rakende die verspreiding van 'n siekte. "Dit kan dalk makliker wees om nalatigheid aan die kant van die regering te bewys, byvoorbeeld as daar nie die regte infeksiebeheer in openbare geboue of regeringsinstellings soos tronke wees nie, as teen individuele ondernemings."
Direkteur en beamptes se aanspreeklikheid
Hierdie beleid dek onregmatige optrede deur direkteure en beamptes van 'n maatskappy wat daartoe lei dat die maatskappy of derde partye soos aandeelhouers en krediteure verlies ly. Dit kan lei tot 'n eis teen direkteure en beamptes in hul persoonlike hoedanigheid om die verlies te vergoed.
Volgens Webber Wentzel kan die Covid-19-pandemie 'n soortgelyke scenario tot gevolg hê as in die geval van kuberaanvalle op maatskappye.
"Dit kan lei tot eise teen direkteure en beamptes wat versuim om stappe te doen om die onderneming te beskerm. As toepaslike beleid en prosedures nie geïmplementeer word nie, kan direkteure en beamptes die risiko loop om aanspreeklik te wees."
Aanspreeklikheid vir indiensnemingspraktyke
Versekerings vir indiensnemingspraktyke bied bykomende vergoeding aan werknemers bo dít wat reeds verskaf word ingevolge die Wet op die Vergoeding vir Beroepsbesering en Siektes. Volgens Webber Wentzel is dit byvoorbeeld as werknemers Covid-19 in die loop van hul werk opdoen.
"Baie ondernemings het om dié rede reeds vroeër hul werknemers opdrag gegee om van die huis af te werk omdat hulle nie hul beskerming in die werkplek kan waarborg nie. Daar moet 'n balans wees tussen werknemers veilig hou en om voort te gaan om 'n inkomste te verdien."
Reis- en kredietversekering
Webber Wentzel sê in die konteks van Covid-19 kan reisversekering moontlik uitbetaal vir eise wat voortspruit uit gebeure soos die kansellasie van vlugte of reisplanne, repatriasie en mediese uitgawes.
"Kredietversekering sal 'n maatskappy beskerm teen die niebetaling van rekeninge deur debiteure wat insolvent raak. Hul insolvensie kan veroorsaak word deur verskaffingsonderbrekings of omdat die ondernemings sy deure moes sluit weens die Covid-19-pandemie."